<classify> BENKI Kuu ya Tanzania BoT haichapishi kiholela fedha kwa ajili ya kukidhi matumizi ya serikali, bali huchapishwa kulingana na taratibu za kisheria, imesema taarifa ya Idara ya Uhusiano wa Umma na Itifaki ya benki hiyo. Katika hatua nyingine Naibu Waziri wa Fedha na Mipango, Dk Ashatu Kijaji, amewapongeza Gavana wa Benki Kuu Tanzania BoT, Profesa Florens Luoga na wataalamu wake kwa kazi kubwa wanayofanya kuhakikisha hakuna fedha za ziada kwenye uchumi. Dk Kijaji alikuwa akijibu swali la msingi la nyongeza la Mbunge wa aliyehoji kama uchumi umekua mbona wananchi ni masikini na hawana fedha.Dk Kijaji alimpongeza gavana huyo kwa kudhibiti uingiaji wa fedha za ziada kwenye uchumi. Alisema kupatikana kwa fedha kwenye mzunguko si kigezo cha kukua kwa uchumi na kuna madhara makubwa na kuwa upatikanaji mkubwa wa fedha kwenye mzunguko ni ishara ya Taifa kushindwa kudhibiti uchumi. Money supply upatikanaji fedha kwenye uchumi si kigezo cha kukua kwa uchumi wa Taifa. Money supply kwenye uchumi inaonesha kwamba Taifa hilo limeshindwa kucontrol kudhibiti ukuaji wa uchumi wake. In short run kwa muda mfupi unaweza ukajidanganya kwamba ukuaji wa uchumi upo in long run kwa muda mrefu matatizo yake na madhara yake ni makubwa sana. Hivyo nampongeza sana G avana na wataalamu wake kwa kuthibiti uingiaji wa fedha za ziada kwenye uchumi. Taarifa ya BoT Taarifa ya BoT imekuja baada ya benki hiyo kudaiwa kuwa imechapisha noti zenye thamani ya Sh trilioni 1.5 kwa ajili ya matumizi ya serikali. Katika taarifa hiyo iliyotolewa jana, Benki Kuu iliuarifu umma kuwa, taarifa ya uchapishaji noti haina ukweli na kwamba inalenga kuathiri imani ya wananchi na wadau wa kimataifa kuhusu uthabiti wa fedha ya Tanzania.Benki Kuu haijachapisha noti mpya katika kipindi hiki, hata hivyo noti mpya, hazichapishwi kiholela ili kutoa pesa kwa serikali, bali huchapishwa kulingana na taratibu za kisheria,ilieleza taarifa hiyo. Aidha, Benki Kuu iliwaasa wananchi kuwa utoaji wa taarifa potofu kuhusu sekta ya fedha unaweza kuleta athari kubwa kwa mwenendo wa uchumi. Kuhusu jinsi fedha mpya zinavyochapishwa, taarifa hiyo ilieleza kuwa katika hali ya kawaida utengenezaji wa noti na sarafu huanza baada ya kukamilika kwa mchakato wa usanifu wa michoro, aina ya karatasi itakayotumika, alama za utambulisho wa nchi pamoja na alama za usalama.Na mara baada ya kukamilika kwa mchakato huo, Benki Kuu huandaa kiasi gani kitakachoweza kutosheleza mahitaji ya nchi kwa kipindi maalum kwa kuzingatia ukuaji wa pato la Taifa, mfumuko wa bei na pia kufidia fedha zilizochakaa ambazo hazipaswi kurudi katika mzunguko na kiasi kilichobaki buffer stock ili kutosheleza kipindi chote cha mchakato wa uchapishaji, ilifanunua taarifa hiyo. Serikali inavyokopa BoT Katika ufafanuzi juu ya utoaji wa fedha kwa matumizi ya Serikali, Idara ya Uhusiano wa Umma na Itifaki ya BoT ilisema kuwa mapato ya serikali huwa hayawiani moja kwa moja na matumizi yake mwezi hadi mwezi na kwamba kuna wakati mapato yanakuwa makubwa.Hivyo taarifa hiyo inasema kuwa kutokana na kupishana kwa mapato na matumizi ya serikali, sheria imeruhusu serikali kuchukua mkopo wa muda mfupi kutoka Benki Kuu ili kuziba pengo pale linapotokea na kurejesha baadaye. Utaratibu wa serikali kukopa unatumika duniani pote na hapa Tanzania sheria inairuhusu Serikali kukopa kutoka Benki Kuu kwa vipindi vifupi hadi ukomo wa asilimia 12.5 ya mapato ya ndani ya serikali ya mwaka uliotangulia, ilieleza taarifa hiyo.Katika taarifa ya kila mwezi ya uchumi ya Benki Kuu toleo la mwezi Julai, mwaka huu inaonesha kwamba mkopo wa muda mfupi overdraft wa Benki Kuu kwa serikali uliongezeka kutoka Sh bilioni 610.0 kwa mwezi Mei, mwaka huu hadi Sh bilioni 1,937.4 kwa mwezi Juni, sawa na ongezeko la Sh bilioni 1,327.4. BoT inasema kuwa ongezeko hilo halipaswi kuangaliwa kama tukio la mwezi Juni, mwaka huu pekee kwani taarifa hiyo hiyo inaonesha kuwa kati ya mwezi Juni, 2017 na mwezi Mei mwaka huu, mkopo huo wa muda mfupi wa BoT kwa serikali ulipungua kwa Sh bilioni 936.6, kutoka Sh bilioni 1,546.6 hadi Sh bilioni 610.0. Inatajwa kuwa kupungua huko kulichangiwa na mapato ya kawaida ya serikali pamoja na mikopo kutoka nje ya nchi.  <topic>: kitaifa 